PLANET เดินหน้าประมูลงานใหญ่ กฟภ. หนุนรายได้ปีนี้โตเข้าเป้า 20%
PLANET เดินหน้าประมูลงานใหญ่ กฟภ. หนุนรายได้ปีนี้โตเข้าเป้า 20%
23 ก.ค. 2561

นายประพัฒน์ รัฐเลิศกานต์ กรรมการผู้อำนวยการและหัวหน้าเจ้าหน้าที่บริหาร บริษัท แพลนเน็ต คอมมิวนิเคชั่น จำกัด (มหาชน) หรือ PLANET เปิดเผยว่า บริษัทอยู่ระหว่างเตรียมความพร้อมเข้าร่วมประมูลงานโครงการขนาดใหญ่ จากการไฟฟ้าส่วนภูมิภาค (กฟภ.) ซึ่งเบื้องต้นบริษัทคาดหวังจะสามารถประมูลงานได้ราว 25% ของมูลค่างานทั้งหมด ประมาณ 2,000 ล้านบาท
“โครงการของ กฟภ.ตอนนี้อยู่ในขั้นตอนของการทำประชาพิจารณ์ ซึ่งมีความเป็นไปได้สูงที่จะมีการเปิดซองประมูลได้ภายในปีนี้ และหากเป็นไปตามแผนที่กำหนดจะส่งผลให้บริษัทมีงานในมือ (Backlog) เพื่อทยอยรับรู้รายได้เพิ่มขึ้น จากปัจจุบันอยู่ที่ประมาณ 250 ล้านบาท และจะรับรู้รายได้ในปีนี้ราว 80-90%” นายประพัฒน์ กล่าว
โดยในช่วงครึ่งหลังของปีนี้ บริษัทมีงานที่รอส่งมอบให้ลูกค้าจำนวนมาก ซึ่งจะเร่งดำเนินการอย่างเต็มที่ และยังคงเดินหน้าออกผลิตภัณฑ์ใหม่ ๆ มาตอบสนองความต้องการของกลุ่มลูกค้าอย่างต่อเนื่อง อาทิ บริการคลาวด์ ออฟฟิศ โซลูชัน (Cloud Office Solution) ซึ่งเป็นนวัตกรรมใหม่ที่สามารถลดต้นทุนให้กับหน่วยงานต่าง ๆ ได้มากถึง 30-50% ที่เปิดตัวไปเมื่อช่วงต้นปีที่ผ่านมา และได้รับความสนใจจากหน่วยงานและองค์กรต่าง ๆ จำนวนมาก
สำหรับรายได้รวมปีนี้ บริษัทตั้งเป้าหมายเติบโตมาอยู่ที่ 800 ล้านบาท หรือเติบโต 20% โดยสัดส่วนรายได้ในปีนี้จะมาจากธุรกิจระบบโทรคมนาคม และระบบทีวีดิจิทัล 60% เพิ่มขึ้นจากปีก่อน 15%, ธุรกิจบริการ 24% จากปีก่อน 19%, การขายผลิตภัณฑ์ภายใต้แบรนด์บริษัท 20% และมีเป้าหมายจะสร้างรายได้เพิ่มขึ้นระดับ 100 ล้านบาทต่อปีภายในปี 62